‘ಅನುಭವ’ ನೋಡೋದಕ್ಕೆ 6ನೇ ವಾರದ ನಂತ್ರ ಥಿಯೇಟರ್‍ನಲ್ಲಿ ಮಹಿಳೆಯರೇ ಜಾಸ್ತಿ ಬಂದಿದ್ರು: ಕಾಶಿನಾಥ್

ಬೆಂಗಳೂರು: ಮೊದಲ ಬಾರಿಗೆ `ಅನುಭವ’ ಸಿನಿಮಾ ರಿಲೀಸ್ ಬಳಿಕ ಥಿಯೇಟರ್‍ಗೆ ಯಾವ ಮಹಿಳೆ, ಹುಡುಗಿಯರು ಬಂದು ನೋಡಲ್ಲಾ ಅಂತಾ ತುಂಬಾ ಜನ ಹೇಳಿದ್ರು. ಆದರೆ ಸಿನಿಮಾ ತೆರೆಕಂಡ 6ನೇ ವಾರಕ್ಕೆ ಕೈಲಾಶ್ ಥಿಯೇಟರ್‍ನಲ್ಲಿ ಶೇ.80 ರಷ್ಟು ಜನ ಮಹಿಳೆಯರೇ ಇದ್ರು ಅಂತಾ ಕಾಶಿನಾಥ್ ತಿಳಿಸಿದ್ದರು.

2013ರ ನವೆಂಬರ್ ನಲ್ಲಿ ಕಾಶಿನಾಥ್ ಅವರನ್ನು ಪಬ್ಲಿಕ್ ಟಿವಿಯ ಮುಖ್ಯಸ್ಥ ರಂಗನಾಥ್ ಅವರು ಸಂದರ್ಶನ ಮಾಡಿದ್ದರು. ಈ ಸಂದರ್ಶನದಲ್ಲಿ ಅನುಭವ ಸಿನಿಮಾ ಬಗ್ಗೆ ಅವರು ಮನಬಿಚ್ಚಿ ಮಾತನಾಡಿದ್ದರು. ಹೀಗಾಗಿ ರಂಗನಾಥ್ ಕೇಳಿದ ಪ್ರಶ್ನೆಗೆ ಅವರು ನೀಡಿದ ಉತ್ತರಗಳನ್ನು ಇಲ್ಲಿ ನೀಡಲಾಗಿದೆ.

6ನೇ ವಾರಕ್ಕೆ ಮಹಿಳೆಯರು ಚಿತ್ರ ನೋಡಲು ಬಂದಿದ್ದು ಯಾಕೆ?
ಫಿಲ್ಮ್ ರಿಲೀಸ್ ಆದಾಗ ಕ್ರೇಜ್ ಮತ್ತು ರಶ್ ಇತ್ತು. ಹಾಗಾಗಿ ಮಹಿಳೆಯರು ಚಿತ್ರಮಂದಿರಗಳತ್ತ ಬಂದಿರಲಿಲ್ಲ. ಸಿನಿಮಾ ನೋಡಬೇಕು ಎನ್ನುವ ಮನಸ್ಸಿದ್ದರೂ ಕ್ರೇಜ್ ಕಡಿಮೆಯಾದ ಬಳಿಕ ಬಂದು ನೋಡಿದರು. ಹೆಚ್ಚಾಗಿ ಗದ್ದಲವಿದ್ದಾಗ ಸಿನಿಮಾ ನೋಡಲು ಮಹಿಳೆಯರು ಇಷ್ಟಪಡಲ್ಲ. ಹಾಗಾಗಿ ಸಿನಿಮಾದ ಟ್ರೆಂಡ್ ಕಡಿಮೆ ಆಗುತ್ತಿದ್ದಂತೆ ಚಿತ್ರಮಂದಿರಕ್ಕೆ ಪುರುಷರು ಬರೋದು ಕಡಿಮೆ ಆಯಿತು. ರೆಷ್ ಕಡಿಮೆಯಾದಾಗ ಸಹಜವಾಗಿ ಮಹಿಳೆಯರು ಥಿಯೇಟರ್‍ಗೆ ಬಂದು ಸಿನಿಮಾವನ್ನು ನೋಡಿದ್ರು.

ಅನುಭವ ಫಿಲ್ಮ್ ಮಾಡಿ ಬ್ರ್ಯಾಂಡ್ ಆಗ್ಬಿಟ್ರಾ ಕಾಶಿನಾಥ್?
ಥಿಯೇಟರ್ ವಾತಾವರಣವನ್ನು ಎನ್‍ಕ್ಯಾಶ್ ಮಾಡಿಕೊಂಡು `ಅನುಭವ’ ಚಿತ್ರವನ್ನು ರಿ ರಿಲೀಸ್ ಮಾಡುತ್ತಿದ್ದೇನೆ. ನಾನು ಎರಡೇ ಬೋಲ್ಡ್ ಸಿನಿಮಾಗಳನ್ನು ಮಾಡಿದ್ದು, ಉಳಿದಂತೆ ಹಲವಾರು ಸಾಮಾಜಿಕ ಕಳಕಳಿಯ ಸಿನಿಮಾಗಳನ್ನು ಮಾಡಿದ್ದೇನೆ. ಇಷ್ಟು ಸಿನಿಮಾ ಮಾಡಿದ್ರೂ ಆ ಎರಡೇ ಫಿಲ್ಮ್ ಮೇಲೆ ಯಾಕೆ ಕಣ್ಣು ಹೋಗುತ್ತೆ? ಅದು ಅವರ ಮನೋಭಾವವನ್ನು ತೋರಿಸುತ್ತದೆ. ಒಂದು ಸ್ಥಳದಲ್ಲಿ 10 ಪುಸ್ತಕಗಳಿರುತ್ತದೆ. ಆ 10 ಪುಸ್ತಕಗಳಲ್ಲಿ 2 ಸೆಕ್ಸ್ ಬುಕ್‍ಗಳಿದ್ದರೆ ಹೆಚ್ಚಿನ ಜನರು ಕಣ್ಣು ಆ ಎರಡು ಪುಸ್ತಕಗಳ ಮೇಲೆಯೇ ಹೋಗುತ್ತದೆ. ಅದಕ್ಕೆ ನಾನು ಏನೂ ಮಾಡಲು ಸಾಧ್ಯವಿಲ್ಲ.

ಅನುಭವ ಚಿತ್ರವನ್ನು ರಿಲೀಸ್ ತಡೆಯುವ ಪ್ರಯತ್ನ ನಡೆಸಿದ್ರಾ?
ಸಿನಿಮಾ ರಿಲೀಸ್ ಮಾಡುವಾಗ ಏನಾದ್ರೂ ತೊಂದರೆ ಬಂದರೆ ನೋಡಿಕೊಳ್ಳುವಂತೆ ನಂಬಿಕಸ್ಥ ವ್ಯಕ್ತಿಗೆ ಹೇಳಿದ್ದೆ. ಬಿಡುಗಡೆಯ ವೇಳೆ ಕೆಲವರು ನಿಗದಿತ ಸ್ಥಳಗಳಲ್ಲಿ ಚಿತ್ರ ಪ್ರದರ್ಶನ ಮಾಡಬಾರದೆಂದು ಹೇಳಿದ್ದರು.(ಬಿಡುಗಡೆ ಕೆಲವರು ಅಡ್ಡಿಯಾಗಿದ್ದರು ಎಂದು ಕಾಶಿನಾಥ್ ಹೇಳಿದರೇ ವಿನಾಃ ಅಡ್ಡಿ ಪಡಿಸಿದ ವ್ಯಕ್ತಿಗಳು ಯಾರು ಎನ್ನುವುದನ್ನು ತಿಳಿಸಲಿಲ್ಲ)

ಈಗ ‘ಅನುಭವ’ದಂತಹ ಸಿನಿಮಾಗಳನ್ನು ಮಾಡ್ತಿಲ್ಲ ಯಾಕೆ?
ಅನುಭವ ಸಿನಿಮಾದ ವಿಷಯವನ್ನು ಆಧಾರವಾಗಿ ಇಟ್ಟುಕೊಂಡು ಇಂದು ಸಿನಿಮಾಗಳನನ್ನು ಮಾಡೋದಕ್ಕೆ ಆಗುವುದಿಲ್ಲ. ಸಮಾಜ ತುಂಬಾ ಮುಂದುವರೆದಿದ್ದು, ಅದಕ್ಕಿಂತಲೂ ಮುಂದಿನದನ್ನು ಎಲ್ಲರೂ ತಮ್ಮ ಮೊಬೈಲ್‍ಗಳಲ್ಲಿ ನೋಡುತ್ತಾರೆ. ನನಗೆ ಆ ಫಿಲ್ಮ್ ಮಾಡುವಾಗ ನನ್ನ ಉದ್ದೇಶ ಕಾಮಿಡಿ ಆಗಿತ್ತು. ಸಿನಿಮಾದಲ್ಲಿ ಎಕ್ಸ್ ಪೋಸ್ ಮಾಡೋದು ಅಲ್ಲ.